32006R0215
L 038/11
JURNALUL OFÍCIAL AL UNIUNII EUROPENE
REGULAMENTUL (CE) NR. 215/2006 AL COMISIEI
din 8 februarie 2006
de modificare a Regulamentului (CEE) nr. 2454/93 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar și de modificare a Regulamentului (CE) nr. 2286/2003
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2913/92 al Consiliului din 12 octombrie 1992 de instituire a Codului Vamal Comunitar (1), în special articolul 247,
întrucât:
(1)
Articolele 173-177 din Regulamentul (CEE) nr. 2454/93 al Comisiei (2) prevăd norme specifice de stabilire a valorii în vamă a anumitor mărfuri perisabile. În forma actuală a acestuia, sistemul s-a dovedit a fi nesigur, ținând seama de fluxurile comerciale și de normele generale de stabilire a valorii în vamă. În vederea simplificării aplicării legislației vamale, în conformitate cu articolul 19 din Regulamentul (CEE) nr. 2913/92, sistemul ar trebui să fie înlocuit printr-un sistem care să permită utilizarea directă a prețurilor unitare notificate de statele membre și difuzate de Comisie pentru stabilirea valorii în vamă a anumitor mărfuri perisabile importate în consignație.
(2)
Informația privind natura tranzacției, înregistrată în căsuța 24 a Documentului Administrativ Unic, permite caracterizarea diferitelor tipuri de tranzacții pentru elaborarea statisticilor privind comerțul cu mărfuri dintre Comunitate și țările terțe și între statele membre. Codificarea acestei informații este prevăzută de reglementările comunitare existente privind statisticile în cauză, în special de Regulamentul (CE) nr. 1917/2000 al Comisiei din 7 septembrie 2000 de stabilire a unor dispoziții de aplicare a Regulamentului (CE) nr. 1172/95 al Consiliului privind statistica de comerț exterior (3). Din motive de coerență și eficiență, este necesar să se facă trimitere la aceste reglementări în ceea ce privește codurile care trebuie menționate în căsuța nr. 24 (natura tranzacției) din documentul administrativ unic.
(3)
Regulamentul (CE) nr. 2286/2003 al Comisiei (4) a introdus în Regulamentul (CEE) nr. 2454/93 noi reglementări cu privire la Documentul Administrativ Unic și la utilizarea acestuia. Ar fi trebuit ca aceste măsuri să fie aplicate începând cu 1 ianuarie 2006. În temeiul articolului 2 din Regulamentul (CE) nr. 2286/2003, Comisia a procedat, pe baza unui raport întocmit pe baza contribuțiilor statelor membre, la evaluarea programelor de punere în aplicare de către acestea a măsurilor în cauză. Raportul respectiv a arătat că anumite state membre nu sunt în măsură să își adapteze sistemele informatice până la 1 ianuarie 2006. Prin urmare, este necesar să se prevadă, în anumite condiții, o amânare a datei de aplicare a măsurilor în cauză pentru 1 ianuarie 2007.
(4)
Prin urmare, este necesar ca Regulamentele (CEE) nr. 2454/93 și (CE) nr. 2286/2003 să fie modificate în consecință.
(5)
Lista tranzacțiilor prevăzută de Regulamentul (CE) nr. 1917/2000 care trebuie utilizată pentru introducerea codurilor în căsuța nr. 24 din documentul administrativ unic s-a modificat cu efect de la 1 ianuarie 2006. Termenul de care dispun statele membre pentru a-și adapta sistemele informatice de vămuire expiră la aceeași dată. Prin urmare, trebuie ca dispozițiile corespunzătoare ale prezentului regulament să se aplice începând cu 1 ianuarie 2006.
(6)
Măsurile prevăzute de prezentul regulament sunt conforme cu avizul Comitetului Codului Vamal,
ADOPTĂ PREZENTUL REGULAMENT:
Articolul 1
Regulamentul (CEE) nr. 2454/93 se modifică după cum urmează:
1.
La articolul 152 alineatul (1) se inserează următoarea literă (a)a:
„(a)a
Valoarea în vamă a anumitor mărfuri perisabile importate în consignație poate fi stabilită în mod direct în conformitate cu dispozițiile articolului 30 alineatul (2) litera (c) din cod. În acest scop, prețurile unitare sunt notificate Comisiei de către statele membre, iar Comisia le transmite prin intermediul TARIC, în conformitate cu articolul 6 din Regulamentul (CEE) nr. 2658/87 (5).
Prețurile unitare se calculează și se notifică după cum urmează:
(i)
după aplicarea deducerilor prevăzute la litera (a), Comisiei îi este comunicat de către statele membre un preț unitar per 100 kg net pentru fiecare categorie de mărfuri. Statele membre pot stabili sume forfetare pentru costurile menționate la litera (a) punctul (ii), care se vor aduce la cunoștința Comisiei;
(ii)
prețul unitar se poate utiliza pentru stabilirea valorii în vamă a mărfurilor importate pentru perioade de paisprezece zile, fiecare perioadă începând într-o zi de vineri;
(iii)
perioada de referință pentru stabilirea prețurilor unitare este perioada de paisprezece zile care se încheie în ziua de joi care precede săptămâna în cursul căreia trebuie stabilite noi prețuri unitare;
(iv)
prețurile unitare sunt notificate Comisiei de către statele membre în euro, până la ora 12.00 a zilei de luni din săptămâna în cursul căreia acestea sunt transmise de către Comisie. În cazul în care această zi este nelucrătoare, notificarea se efectuează în ziua lucrătoare imediat precedentă. Prețurile unitare nu se aplică decât în cazul în care notificarea respectivă este transmisă de către Comisie.
Mărfurile menționate la primul paragraf al prezentei litere sunt enumerate în anexa 26.
2.
Articolele 173-177 se elimină.
3.
Anexa 26 se înlocuiește cu textul menționat în anexa I la prezentul regulament.
4.
Anexa 27 se elimină.
5.
Anexa 38 se modifică în conformitate cu anexa II la prezentul regulament.
Articolul 2
Articolul 3 alineatul (4) din Regulamentul (CE) nr. 2286/2003 se înlocuiește cu următorul text:
„(4) Articolul 1 punctele 3-9, 17 și 18 se aplică începând cu 1 ianuarie 2006. Cu toate acestea, statele membre pot să pună în aplicare aceste dispoziții înainte de această dată.
În afară de aceasta, statele membre care întâmpină dificultăți în adaptarea sistemelor informatice de vămuire pot amâna adaptarea acestor sisteme până la 1 ianuarie 2007. În acest caz, Comisiei îi sunt comunicate de către statele membre modalitățile și data la care pun în aplicare articolul 1 punctele 3-9, 17 și 18. Comisia publică această informație.”
Articolul 3
(1) Prezentul regulament intră în vigoare la data publicării în Jurnalul Oficial al Uniunii Europene.
(2) Articolul 1 punctele 1-4 se aplică începând cu 19 mai 2006.
(3) Articolul 1 punctul 5 și articolul 2 se aplică începând cu 1 ianuarie 2006.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 8 februarie 2006.